title: 2012/394/UE: Decizia Comisiei din 21 decembrie 2011 privind compatibilitatea cu legislația UE a măsurilor care urmează să fie luate de Italia în temeiul articolului 14 din Directiva 2010/13/UE a Parlamentului European și a Consiliului privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale)

text:
               17.7.2012

               RO

               Jurnalul Oficial al Uniunii Europene

               L 187/57

         DECIZIA COMISIEI
   din 21 decembrie 2011
   privind compatibilitatea cu legislația UE a măsurilor care urmează să fie luate de Italia în temeiul articolului 14 din Directiva 2010/13/UE a Parlamentului European și a Consiliului privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale)
   (2012/394/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2010/13/UE a Parlamentului European și a Consiliului din 10 martie 2010 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale) (1), în special articolul 14 alineatul (2),
   întrucât:

               (1)

               Prin scrisoarea din 20 septembrie 2011, primită de Comisie la 21 septembrie 2011, Italia a notificat Comisiei măsurile care urmează să fie luate în conformitate cu articolul 14 alineatul (1) din Directiva 2010/13/UE, vizând integrarea, actualizarea și modificarea măsurilor în vigoare în prezent, aprobate de Comisie prin decizia sa din 25 iunie 2007 (2).

               (2)

               Comisia a verificat, în termen de trei luni de la respectiva notificare, compatibilitatea acestor măsuri cu dreptul comunitar, în special în ceea ce privește proporționalitatea măsurilor și transparența procedurii naționale de consultare.

               (3)

               Pe parcursul verificării, Comisia a luat în considerare informațiile disponibile privind peisajul mediatic italian.

               (4)

               Lista evenimentelor de importanță majoră pentru societate cuprinse în măsurile notificate de Italia a fost întocmită în mod explicit și transparent, iar în Italia a fost lansat un proces amplu de consultare cu privire la modificarea listei anterioare.

               (5)

               Comisia a constatat cu satisfacție că noile evenimente enumerate în cadrul măsurilor notificate de Italia întrunesc cel puțin două dintre următoarele criterii considerate a fi indicatori fiabili ai importanței evenimentelor pentru societate: (i) un interes general deosebit în statul membru, nu doar o semnificație pentru cei care practică de obicei sportul sau activitatea respectivă; (ii) o importanță culturală distinctă, general recunoscută, pentru populația din statul membru, în special printr-un rol de catalizator al identității culturale; (iii) implicarea echipei naționale în evenimentul în cauză, în contextul unei competiții sau al unui turneu de importanță internațională; și (iv) faptul că evenimentul a fost dintotdeauna difuzat de televiziunile gratuite și a beneficiat de rate ridicate de audiență.

               (6)

               Marele Premiu Moto GP este un eveniment care se bucură de o mare popularitate în întreaga Italie, prezentând totodată un interes și pentru publicul care nu urmărește în mod normal acest eveniment, tocmai datorită implicării motocicliștilor și a producătorilor italieni de motociclete într-un turneu internațional de importanță majoră. De asemenea, acest eveniment a fost dintotdeauna difuzat pe posturi de televiziune gratuite și a beneficiat de rate ridicate de audiență.

               (7)

               Pe lângă faptul că îndeplinesc criteriul unei echipe naționale participante la un turneu internațional de importanță majoră, semifinalele și finalele Campionatului mondial de baschet, polo pe apă și volei care implică participarea echipelor naționale italiene generează un interes general deosebit în Italia, chiar și pentru publicul care nu urmărește în mod normal aceste discipline, evenimentele de acest gen fiind întotdeauna difuzate de posturi de televiziune gratuite și beneficiind de rate ridicate de audiență.

               (8)

               Pe lângă faptul că îndeplinesc criteriul unei echipe naționale participante la un turneu internațional de importanță majoră, meciurile din cadrul Cupei Mondiale de Rugbi care implică participarea echipei naționale italiene se bucură de o rezonanță generală deosebită în Italia și prezintă interes și pentru publicul care nu urmărește în mod normal acest sport.

               (9)

               Pe lângă faptul că îndeplinesc criteriul unei echipe naționale participante la un turneu internațional de importanță majoră, meciurile din cadrul Turneului celor Șase Națiuni la Rugbi disputate de echipa națională italiană se bucură de o rezonanță generală deosebită în Italia și prezintă interes și pentru publicul care nu urmărește în mod normal acest sport, fiind întotdeauna difuzate de posturi de televiziune gratuite și beneficiind de rate din ce în ce mai ridicate de audiență.

               (10)

               Pe lângă faptul că îndeplinesc criteriul unei echipe naționale participante la un turneu internațional de importanță majoră, semifinalele și finala Cupei Davis și ale Cupei Federațiilor de Tenis, care implică participarea echipei naționale italiene, se bucură de o rezonanță generală deosebită în Italia și prezintă interes și pentru publicul care nu urmărește în mod normal acest sport.

               (11)

               Pe lângă faptul că implică participarea unor jucători italieni la un turneu internațional de importanță majoră, semifinalele și finala Turneului Internațional de Tenis al Italiei (Internazionali d’Italia), la care participă jucători italieni, se bucură de o rezonanță generală deosebită în Italia și prezintă interes și pentru publicul care nu urmărește în mod normal acest sport, parțial datorită locului în care se dispută. Rezonanța deosebită a acestui eveniment este confirmată de ratele de audiență, care demonstrează o aparentă creștere, în ultimii ani, a interesului și a pasiunii publicului pentru această disciplină sportivă.

               (12)

               Campionatul Mondial de Ciclism pe Șosea (cursă profesionistă bărbați) se bucură de o rezonanță generală deosebită în Italia și prezintă interes și pentru publicul care nu urmărește în mod normal acest tip de eveniment, de asemenea datorită participării sportivilor italieni; acest eveniment a fost dintotdeauna transmis pe posturi de televiziune gratuite și beneficiază de rate ridicate de audiență.

               (13)

               Prima reprezentație a stagiunii lirice a teatrului La Scala din Milano se bucură de o rezonanță generală deosebită în Italia și prezintă interes și pentru publicul care nu urmărește în mod normal acest tip de eveniment, are o importanță culturală deosebită general recunoscută în Italia și acționează ca și catalizator al identității culturale italiene.

               (14)

               Concertul de Anul Nou al teatrului La Fenice din Veneția se bucură de o rezonanță generală deosebită în Italia și prezintă interes și pentru publicul care nu urmărește în mod normal acest tip de eveniment, are o importanță culturală deosebită general recunoscută în Italia, acționează ca și catalizator al identității culturale italiene, a fost dintotdeauna transmis pe posturi de televiziune gratuite și beneficiază de rate ridicate de audiență.

               (15)

               Măsurile notificate de Italia par a fi proporționale pentru a justifica, pe baza motivului imperios al interesului general de a asigura accesul publicului larg la difuzarea unor evenimente de importanță majoră pentru societate, derogarea de la principiul fundamental al libertății de a presta servicii prevăzut la articolul 56 din TFUE..

               (16)

               Măsurile notificate de Italia sunt compatibile cu normele UE în materie de concurență, în măsura în care stabilirea radiodifuzorilor calificați pentru a difuza evenimentele enumerate se bazează pe criterii obiective (acoperire obligatorie) care permit o concurență efectivă și potențială pentru achiziționarea drepturilor de difuzare a acestor evenimente. Mai mult, numărul evenimentelor enumerate nu este atât de disproporționat încât să distorsioneze concurența pe piețele din aval ale televiziunilor gratuite și cu plată.

               (17)

               Proporționalitatea generală a măsurilor notificate de Italia este susținută de mai mulți factori. În primul rând, reducerea de la 90 % la 80 % a pragului necesar de acoperire a populației pentru radiodifuzorii calificați sporește proporționalitatea măsurilor, deoarece crește numărul radiodifuzorilor cu potențial de calificare. În al doilea rând, un mecanism voluntar a fost introdus pentru soluționarea litigiilor dintre radiodifuzori în ceea ce privește definiția modalităților tehnice de radiodifuzare și plata unei despăgubiri echitabile pentru sublicențierea drepturilor de difuzare exclusive. În al treilea rând, intrarea în vigoare a măsurilor notificate de Italia va fi amânată până la 1 septembrie 2012, pentru a se evita un impact negativ asupra negocierilor în curs. În fine, măsurile notificate de Italia prevăd dispoziții referitoare la situațiile în care drepturile pentru evenimentele enumerate sunt achiziționate de către radiodifuzorii necalificați, cu scopul de a asigura modalitățile corespunzătoare de sublicențiere a drepturilor către radiodifuzori calificați, precum și la situațiile în care ar putea să nu existe cumpărători calificați pentru evenimentele enumerate, cu scopul de a garanta că radiodifuzorul necalificat este în măsură să își exercite drepturile, astfel încât să se evite o situație în care evenimentul enumerat să nu poată fi difuzat deloc.

               (18)

               Comisia a comunicat celorlalte state membre măsurile care urmează să fie luate de Italia și care au fost notificate de această țară și a prezentat rezultatele acestei verificări la reuniunea comitetului instituit în temeiul articolului 29 din Directiva 2010/13/UE. Comitetul a adoptat un aviz favorabil în cadrul acestei reuniuni,

         DECIDE:
   Articol unic
   (1)   Măsurile care urmează să fie luate de Italia în conformitate cu articolul 14 alineatul (1) din Directiva 2010/13/UE și care au fost notificate Comisiei în conformitate cu articolul 14 alineatul (2) din Directiva 2010/13/UE la 21 septembrie 2011 sunt compatibile cu dreptul Uniunii.
   (2)   Măsurile finale luate de Italia vor fi publicate în Jurnalul Oficial al Uniunii Europene, de îndată ce acestea sunt adoptate la nivel național și sunt notificate Comisiei. Aceasta constituie publicarea prevăzută la articolul 14 alineatul (2) din Directiva 2010/13/UE.

      Adoptată la Bruxelles, 21 decembrie 2011.

            Pentru Comisie

         Neelie KROES

            Vicepreședinte

      (1)  JO L 95, 15.4.2010, p. 1.

      (2)  Decizia 2007/475/CE a Comisiei din 25 iunie 2007 privind compatibilitatea cu dreptul comunitar a măsurilor adoptate de Italia în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune (JO L 180, 10.7.2007, p. 5).

      ANEXĂ

         Publicație în temeiul articolului 14 din Directiva 2010/13/UE privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale)
         Dispozițiile adoptate de Italia, care trebuie publicate în conformitate cu articolul 14 din Directiva 2010/13/UE, figurează în următoarele extrase din Decizia nr. 131/12/CONS a Autorității pentru garanții în comunicații din 15 martie 2012:

            „DECIDE:
            Articol unic
            (1)   Autoritatea aprobă definitiv lista evenimentelor de importanță majoră pentru societate a căror difuzare este garantată prin articolul 32-ter din textul unic al serviciilor media audiovizuale și radiofonice, prezentat în anexele A și B, care fac parte integrantă din prezenta decizie.
            (2)   Prezenta decizie intră în vigoare la 1 septembrie 2012 și este publicată în Monitorul Oficial al Republicii Italiene și pe site-ul web al autorității și, doar pentru anexa A, în Jurnalul Oficial al Uniunii Europene.

               Roma, 15 martie 2011 (1).

                     Președintele

                  Corrado CALABRÒ

                     Comisarul raportor

                  Nicola D’ANGELO

                     Comisarul raportor

                  Antonio MARTUSCIELLO

                     Pentru atestarea conformității cu decizia

                     Secretarul general

                  Roberto VIOLA”

         AUTORITATEA PENTRU GARANȚII ÎN COMUNICAȚII
         [Autorità per le Garanzie nelle Comunicazioni]

               „ANEXA A LA DECIZIA NR. 131/12/CONS DIN 15 MARTIE 2012

                  LISTA EVENIMENTELOR DE IMPORTANȚĂ DEOSEBITĂ PENTRU SOCIETATE CARE TREBUIE DIFUZATE PE CANALE GRATUITE

                  (text de interes pentru Comunitate)

               Articolul 1
               Evenimente de importanță deosebită pentru societate
               (1)   Prezenta decizie vizează transmiterea televizată de evenimente de importanță deosebită pentru societate.
               (2)   În scopul prezentei liste:

                           A.

                           «eveniment de importanță deosebită pentru societate» înseamnă o manifestare, sportivă sau nu, care îndeplinește cel puțin două dintre următoarele patru condiții:

                                       (a)

                                       evenimentul și rezultatele sale suscită un interes excepțional și general în Italia, atrăgând un alt public decât cel care urmărește de regulă aceste manifestări;

                                       (b)

                                       evenimentul este apreciat la scară largă de marele public, prezintă un interes cultural deosebit și contribuie la consolidarea identității culturale italiene;

                                       (c)

                                       evenimentul vizează participarea unei echipe naționale la o competiție internațională importantă în cadrul unei discipline sportive specifice;

                                       (d)

                                       evenimentul este transmis în mod tradițional pe canalele de televiziune cu acces gratuit și beneficiază de o rată ridicată de audiență în Italia;

                           B.

                           «organism de radiodifuziune calificat» înseamnă un post de televiziune care se supune jurisdicției italiene și care este în măsură să garanteze, pentru cel puțin 80 % din populația italiană, posibilitatea de a urmări un eveniment pe un canal cu acces gratuit, fără costuri suplimentare.

                     Articolul 2
               Lista evenimentelor și condițiile de exercitare a drepturilor de transmisie
               (1)   Autoritatea a stabilit următoarea listă de evenimente de importanță deosebită pentru societate, pe care posturile de televiziune supuse jurisdicției italiene nu au dreptul să le transmită în exclusivitate și doar sub formă codată, cu scopul de a garanta că cel puțin 80 % din populația italiană are posibilitatea de a le urmări pe un post de televiziune cu acces gratuit, fără costuri suplimentare:

                           (a)

                           Jocurile Olimpice de vară și de iarnă;

                           (b)

                           finala și toate meciurile disputate de echipa națională a Italiei în cadrul Campionatului Mondial de Fotbal;

                           (c)

                           finala și toate meciurile disputate de echipa națională a Italiei în cadrul Campionatului European de Fotbal;

                           (d)

                           toate meciurile de fotbal din cadrul campionatelor oficiale la care participă echipa națională a Italiei și care se desfășoară în Italia și în străinătate;

                           (e)

                           finala și semifinalele Ligii Campionilor și a Europa League la care participă o echipă italiană;

                           (f)

                           Turul Italiei la ciclism;

                           (g)

                           Marele Premiu de Formula 1 al Italiei;

                           (h)

                           Marele Premiu de Moto GP al Italiei;

                           (i)

                           finalele și semifinalele campionatelor mondiale de baschet, polo pe apă, volei și rugbi la care participă echipa națională a Italiei;

                           (j)

                           meciurile din cadrul Turneului celor Șase Națiuni la rugbi la care participă echipa națională a Italiei;

                           (k)

                           finala și semifinalele Cupei Davis și a Fed Cup la care participă echipa națională a Italiei și Internaționalele de tenis ale Italiei la care participă jucători italieni;

                           (l)

                           campionatul mondial de ciclism pe șosea;

                           (m)

                           Festivalul de muzică italiană de la Sanremo;

                           (n)

                           prima reprezentație a stagiunii lirice a teatrului La Scala din Milano;

                           (o)

                           Concertul de Anul Nou al teatrului La Fenice din Veneția.

                     (2)   Evenimentele vizate la alineatul (1) literele (b) și (c) trebuie transmise în direct integral. În ceea ce privește celelalte evenimente, posturile de televiziune au competența de a hotărî ele-însele condițiile de transmitere gratuită, atât în direct, integral sau parțial, cât și înregistrat, integral sau parțial.
               (3)   În cazul în care drepturile de transmisie a unuia sau a mai multora dintre evenimentele menționate la alineatul (1) sunt achiziționate de un organism de radiodifuziune necalificat, acesta trebuie să publice pe site-ul său de internet, cu suficient timp înainte, propunerea de cedare a drepturilor, în condiții de piață echitabile, rezonabile și nediscriminatorii, care permit transmiterea evenimentului respectiv, în conformitate cu cerințele prevăzute la alineatul (1), informând totodată autoritatea în acest sens.
               (4)   Dacă niciun organism de radiodifuziune calificat nu formulează vreo ofertă sau nu o formulează în condiții de piață echitabile, rezonabile și nediscriminatorii, organismul de radiodifuziune care deține drepturile le poate exercita prin derogare de la cerințele prevăzute la alineatul (1).
               (5)   Autoritatea își rezervă dreptul de a modifica printr-o decizie, într-un termen rezonabil, lista care figurează la alineatul (1) și cerințele prevăzute la alineatul (2).
               Articolul 3
               Procedură referitoare la litigii
               (1)   În cazul unor litigii între organismele de radiodifuziune privind transmiterea unui eveniment care figurează pe lista prevăzută la articolul 2 alineatul (1), se aplică procedura prevăzută în regulamentul anexat la Decizia nr. 352/08/CONS în ceea ce privește definirea modalităților tehnice de transmisie și de plată a unei compensații echitabile pentru cedarea în sublicență a drepturilor exclusive de transmisie; competențele atribuite de respectivul regulament Comisiei pentru infrastructuri și rețele sunt atribuite Consiliului, termenul «direcție» făcând referire la Direcția pentru serviciile media, iar termenul «director» însemnând directorul acestei direcții.”

         (1)  Aceasta este o greșeală de tipar: a se citi 15 martie 2012, ca în versiunea publicată în Monitorul Oficial al Republicii Italiene, seria generală, nr. 92 din 19 aprilie 2012.


title: Decizia 2008/868/PESC a Consiliului din 13 octombrie 2008 privind încheierea Acordului între Uniunea Europeană și Federația Rusă cu privire la participarea Federației Ruse la operația militară a Uniunii Europene în Republica Ciad și în Republica Centrafricană (Operația EUFOR Tchad/RCA)

text:
               18.11.2008

               RO

               Jurnalul Oficial al Uniunii Europene

               L 307/15

         DECIZIA 2008/868/PESC A CONSILIULUI
   din 13 octombrie 2008
   privind încheierea Acordului între Uniunea Europeană și Federația Rusă cu privire la participarea Federației Ruse la operația militară a Uniunii Europene în Republica Ciad și în Republica Centrafricană (Operația EUFOR Tchad/RCA)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 24,
   având în vedere recomandarea Președinției,
   întrucât:

               (1)

               La 15 octombrie 2007, Consiliul a adoptat Acțiunea comună 2007/677/PESC privind operația militară a Uniunii Europene în Republica Ciad și în Republica Centrafricană (1) (Operația EUFOR Tchad/RCA).

               (2)

               Articolul 10 alineatul (3) din respectiva acțiune comună prevede că modalitățile detaliate privind participarea unor state terțe urmează să facă obiectul unui acord, în conformitate cu articolul 24 din tratat.

               (3)

               În urma autorizării de către Consiliu la 13 septembrie 2004, Președinția, asistată de Secretarul General al Consiliului Uniunii Europene/Înaltul Reprezentant pentru Politica externă și de securitate comună, a negociat un acord între Uniunea Europeană și Federația Rusă cu privire la participarea Federației Ruse la operația EUFOR Tchad/RCA (denumit în continuare „acordul”).

               (4)

               Acordul ar trebui să fie aprobat în numele Uniunii Europene,

         DECIDE:
   Articolul 1
   Prin prezenta se aprobă, în numele Uniunii Europene, Acordul între Uniunea Europeană și Federația Rusă privind participarea Federației Ruse la operația militară a Uniunii Europene în Republica Ciad și în Republica Centrafricană (Operația EUFOR Tchad/RCA).
   Textul acordului se atașează prezentei decizii.
   Articolul 2
   Prin prezenta, președintele Consiliului este autorizat să numească persoana sau persoanele împuternicite să semneze acordul prin care Uniunea Europeană își asumă obligații.
   Articolul 3
   Prezenta decizie produce efecte de la data adoptării.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 13 octombrie 2008.

            Pentru Consiliu

            Președintele

         B. KOUCHNER

      (1)  JO L 279, 23.10.2007, p. 21.
    ---documentbreak---

               18.11.2008

               RO

               Jurnalul Oficial al Uniunii Europene

               L 307/16

         TRADUCERE
   ACORD
   între Uniunea Europeană și Federația Rusă cu privire la participarea Federației Ruse la operația militară a Uniunii Europene în Republica Ciad și în Republica Centrafricană (EUFOR Tchad/RCA)
   UNIUNEA EUROPEANĂ (UE),
   pe de o parte, și
   FEDERAȚIA RUSĂ,
   pe de altă parte,
   denumite în continuare „părțile”,
   AVÂND ÎN VEDERE:
   Rezoluția 1778 (2007) a Consiliului de Securitate al Organizației Națiunilor Unite din 25 septembrie 2007 de autorizare a Uniunii Europene în vederea desfășurării de forțe în Republica Ciad și în Republica Centrafricană,
   adoptarea, la 15 octombrie 2007, de către Consiliul Uniunii Europene a Acțiunii comune 2007/677/PESC privind operația militară a Uniunii Europene în Republica Ciad și în Republica Centrafricană (EUFOR Tchad/RCA),
   Decizia CIAD/1/2008 a Comitetului politic și de securitate privind acceptarea contribuțiilor statelor terțe la operația militară a Uniunii Europene în Republica Ciad și în Republica Centrafricană și Decizia CIAD/2/2008 a Comitetului politic și de securitate de înființare a Comitetului contribuitorilor la operația militară a Uniunii Europene în Republica Ciad și în Republica Centrafricană, ambele modificate prin Decizia CIAD/3/2008 a Comitetului politic și de securitate din 14 mai 2008,
   ÎNTRUCÂT:

               (1)

               Secretarul General al Consiliului Uniunii Europene/Înaltul Reprezentant pentru Politica externă și de securitate comună, prin scrisoarea din 7 decembrie 2007, a invitat Federația Rusă să ia în considerare posibilitatea unei participări la operația UE în Ciad și în Republica Centrafricană.

               (2)

               Federația Rusă și-a exprimat, prin scrisoarea din 23 aprilie 2008, disponibilitatea de a lua în considerare posibilitatea unei participări.

               (3)

               Secretarul General al Consiliului Uniunii Europene/Înaltul Reprezentant pentru Politica externă și de securitate comună și ministrul afacerilor externe al Federației Ruse au emis o declarație comună la 29 aprilie 2008 privind cooperarea mutuală în cadrul operațiilor de gestionare a crizelor,

         AU CONVENIT CU PRIVIRE LA URMĂTOARELE DISPOZIȚII:
   Articolul 1
   Participarea la operație
   (1)   Partea rusă participă la operația condusă de Uniunea Europeană în conformitate cu Rezoluția 1778 (2007) a Consiliului de Securitate al ONU și cu Acțiunea comună 2007/677/PESC din 15 octombrie 2007 privind operația militară a Uniunii Europene în Republica Ciad și în Republica Centrafricană (EUFOR Tchad/RCA), denumită în continuare „operația UE”, precum și în conformitate cu Planul de operații din 18 ianuarie 2008, prin furnizarea contingentului militar al forțelor militare ale Federației Ruse (denumit în continuare „contingentul militar rus”) în scopul sprijinirii operației UE prin transport aerian, sub rezerva oricăror condiții de punere în aplicare stabilite în modalitățile de punere în aplicare menționate la articolul 6 din prezentul acord. Transportul aerian se efectuează prin utilizarea aeronavelor contingentului militar rus în scopul protejării vieții și a siguranței forțelor conduse de Uniunea Europeană (EUFOR) și a personalului misiunii Organizației Națiunilor Unite în Republica Centrafricană și în Ciad (MINURCAT) prin transportul personalului EUFOR și MINURCAT, prin transportul de mărfuri și prin acțiuni de căutare și de salvare a membrilor personalului EUFOR și MINURCAT.
   (2)   Contribuția părții ruse la operația UE nu aduce atingere autonomiei decizionale a Uniunii Europene.
   (3)   Partea rusă asigură faptul că misiunea contingentului militar rus se desfășoară în conformitate cu:

               —

               Acțiunea comună 2007/677/PESC menționată la alineatul (1) din prezentul articol;

               —

               orice modalități de punere în aplicare care urmează a fi convenite de ambele părți.

         (4)   Personalul contingentului militar rus aplică regulile de angajare ale operației UE în măsura în care acestea nu contravin legislației ruse. Posibilele rezerve/restricții stabilite de partea rusă față de regulile de angajare vor fi menționate în mod oficial comandantului operației UE.
   (5)   Contingentul militar rus îndeplinește sarcinile și acționează în conformitate cu obiectivele și cu mandatul operației UE, prevăzute în Rezoluția 1778 (2007) a Consiliului de Securitate al ONU.
   (6)   Partea rusă poate să își retragă contribuția în orice moment, fie la cererea comandantului operației UE, fie prin decizia părții ruse, în urma unor consultări între părți. Partea rusă informează în timp util pe comandantul operației UE cu privire la orice schimbare legată de participarea la operația UE.
   Articolul 2
   Statutul forțelor
   (1)   Statutul contingentului militar rus este reglementat de acordurile privind statutul forțelor în vigoare între Uniunea Europeană și Republica Ciad, Republica Centrafricană, Republica Camerun, la sosirea sa în zona de operații.
   (2)   Fără a aduce atingere acordurilor privind statutul forțelor, menționate la alineatul (1) din prezentul articol, partea rusă își exercită jurisdicția asupra contingentului militar rus.
   (3)   Un reprezentant al părții ruse participă la procedurile de soluționare a tuturor pretențiilor care implică contingentul militar rus prevăzute în acordurile privind statutul forțelor menționate la alineatul (1) din prezentul articol.
   (4)   Responsabilitatea de a soluționa orice pretenție legată de participarea contingentului militar rus la operația UE, formulată de un membru al personalului contingentului militar rus sau referitoare la acesta, revine părții ruse. Părții ruse îi revine responsabilitatea de a introduce orice acțiune, în special judiciară sau disciplinară, împotriva oricărui membru al personalului militar al contingentului militar rus, în conformitate cu propriile acte cu putere de lege și norme administrative.
   (5)   Uniunea Europeană se angajează să asigure faptul că, la semnarea prezentului acord, statele membre fac o declarație în ceea ce privește renunțarea la pretenții față de Federația Rusă în legătură cu participarea Federației Ruse la operația UE. Această declarație se anexează la prezentul acord.
   (6)   Partea rusă se angajează ca, la semnarea prezentului acord, să facă o declarație în ceea ce privește renunțarea la pretenții față de orice stat participant la operația UE. Această declarație se anexează la prezentul acord.
   (7)   Statutul personalului afectat comandamentului operației UE din Paris (Franța) este reglementat de acordurile dintre autoritățile competente ale Republicii Franceze și ale Federației Ruse.
   Articolul 3
   Informațiile clasificate
   (1)   Partea rusă asigură protecția tuturor informațiilor clasificate ale UE care îi sunt comunicate în cadrul operației UE, în conformitate cu cerințele privind protecția informațiilor clasificate prevăzute în legislația Federației Ruse. În acest scop, clasificările de securitate ale părților corespund după cum urmează:

               EU

               Federația Rusă

               SECRET UE

               СОВЕРШЕННО СЕКРЕТНО

               CONFIDENTIEL UE

               СЕКРЕТНО

         Marcajul de restricție al Federației Ruse „ДЛЯ СЛУЖЕБНОГО ПОЛЬЗОВАНИЯ” corespunde clasificării de securitate UE „RESTREINT UE”.
   (2)   Partea rusă ia toate măsurile necesare pentru a asigura protecția datelor clasificate ale UE care îi sunt comunicate în cadrul operației UE la un nivel echivalent cu cel prevăzut de principiile de bază și standardele minime pentru protecția informațiilor clasificate ale UE care se aplică în UE, ceea ce presupune, în special, că partea rusă:

               —

               nu utilizează informațiile clasificate care îi sunt comunicate în alte scopuri decât cele în care informațiile clasificate respective i-au fost comunicate de către UE;

               —

               nu dezvăluie astfel de informații părților terțe fără consensul prealabil scris al UE;

               —

               asigură faptul că accesul la informațiile clasificate care îi sunt comunicate este autorizat numai persoanelor care trebuie să cunoască aceste informații pentru a-și putea îndeplini atribuțiile oficiale și care, în situația în care informațiile sunt clasificate CONFIDENTIEL UE sau un nivel superior, dispun de autorizație de securitate;

               —

               asigură faptul că, înainte de a primi acces la informațiile clasificate, tuturor persoanelor care solicită accesul la astfel de informații le sunt aduse la cunoștință cerințele regulilor de securitate și protecție aferente clasificării informațiilor la care urmează să aibă acces și că acestea le respectă;

               —

               asigură protecția prin măsuri corespunzătoare de siguranță a tuturor sediilor, zonelor, clădirilor, birourilor, sălilor, sistemelor informatice și de comunicații în care sunt păstrate și/sau prelucrate informații și documente clasificate;

               —

               asigură faptul că documentele clasificate care îi sunt comunicate sunt înregistrate, la primire, într-un registru special;

               —

               informează UE în legătură cu orice caz de încălcare sau de compromitere concretă sau suspectată a informațiilor clasificate care i-au fost comunicate. În acest caz, partea rusă inițiază anchete și ia măsurile corespunzătoare pentru a împiedica repetarea incidentului.

         (3)   Ținând seama de nivelul de clasificare, informațiile clasificate se transmit prin canale diplomatice, prin servicii poștale sigure sau se transportă personal.
   (4)   În cazul în care Uniunea Europeană și Federația Rusă încheie un acord privind protecția informațiilor clasificate, dispozițiile respectivului acord se aplică în contextul operației UE.
   Articolul 4
   Lanțul de comandă
   (1)   Contingentul militar rus rămâne sub comanda deplină a părții ruse.
   (2)   Autoritățile competente ruse delegă comandantului operației capacitatea de a atribui sarcini contingentului militar rus în vederea îndeplinirii misiunii conform articolului 1 alineatul (1) din prezentul acord, la sosirea contingentului militar rus în zona de operații. La planificarea unui ordin de acțiune aeriană sau a oricărei alte decizii care va avea implicații asupra contingentului militar rus, se asigură deplina coordonare cu înalții reprezentanți militari ai contingentului rus. Federația Rusă are aceleași drepturi și obligații în ceea ce privește gestionarea curentă a operației ca și celelalte state membre ale Uniunii Europene participante la aceasta.
   (3)   Înalții reprezentanți militari sunt numiți de partea rusă pentru a reprezenta contingentul militar rus în cadrul EUFOR, atât la comandamentul operației UE din Paris (Franța), cât și la comandamentul forțelor UE din Abéché (Ciad). Fiecare înalt reprezentant militar poate beneficia de asistență. Înalții reprezentanți militari se consultă cu lanțul de comandă al UE cu privire la toate aspectele care privesc EUFOR. Comandantului de unitate al contingentului militar rus îi revine responsabilitatea de a asigura disciplina zilnică a contingentului.
   Articolul 5
   Aspecte financiare
   (1)   Partea rusă își asumă toate costurile asociate participării sale la operația UE dacă costurile nu fac obiectul finanțării comune, astfel cum se specifică în modalitățile de punere în aplicare menționate la articolul 6 din prezentul acord.
   (2)   EUFOR Tchad/RCA furnizează asistență logistică contingentului militar rus pe baza rambursării costurilor în condițiile prevăzute în modalitățile de punere în aplicare menționate la articolul 6 din prezentul acord.
   (3)   UE exonerează partea rusă de la plata contribuției financiare la costurile comune.
   (4)   Compensațiile în caz de deces, vătămare corporală, pierderi sau pagube cauzate persoanelor fizice sau juridice din statul sau statele în care se desfășoară operația UE se gestionează conform dispozițiilor stabilite în acordurile privind statutul forțelor, menționate la articolul 2 alineatul (1) din prezentul acord.
   (5)   Gestionarea administrativă a cheltuielilor astfel cum sunt specificate în modalitățile de punere în aplicare menționate la articolul 6 din prezentul acord revin mecanismului UE care administrează costurile comune și costurile suportate la nivel național în cadrul operației.
   Articolul 6
   Modalități de punere în aplicare a acordului
   Participarea părții ruse la operația UE se desfășoară în conformitate cu modalitățile tehnice și administrative cuprinse în acordurile de punere în aplicare a prezentului acord care urmează să fie încheiate de Ministerul Apărării al Federației Ruse și de comandantul operației UE.
   Articolul 7
   Nerespectarea
   În cazul în care una dintre părți nu își respectă obligațiile prevăzute la articolele 1-6 din prezentul acord, cealaltă parte are dreptul să denunțe prezentul acord prin comunicarea unei notificări prealabile de o lună.
   Articolul 8
   Soluționarea diferendelor
   (1)   Diferendele dintre părți privind interpretarea sau aplicarea prezentului acord și a modalităților sale de punere în aplicare se rezolvă de către autoritățile competente ale părților la nivel corespunzător sau pe cale diplomatică.
   (2)   Orice diferende sau pretenții financiare care nu au fost soluționate conform alineatului (1) al prezentului articol pot fi înaintate unui conciliator sau unui mediator reciproc acceptat.
   Orice pretenții sau diferende care nu au putut fi soluționate prin consiliere sau mediere pot fi înaintate de oricare dintre părți unei instanțe de arbitraj. Fiecare parte numește un arbitru la instanța de arbitraj. Cei doi arbitri astfel numiți numesc un al treilea arbitru, care exercită funcția de președinte. În cazul în care una dintre părți nu numește un arbitru în termen de două luni de la data la care a primit notificarea celeilalte părți privind înaintarea diferendului la instanța de arbitraj sau în cazul în care, în termen de două luni de la numire, cei doi arbitri nu ajung la niciun acord privind numirea celui de al treilea arbitru, oricare dintre părți poate solicita președintelui Curții Internaționale de Justiție să îl numească pe cel de al treilea arbitru. În cazul în care președintele Curții Internaționale de Justiție este resortisant al uneia dintre părți sau nu poate îndeplini funcția menționată anterior din oricare alt motiv, numirile necesare se efectuează de membrul de rang imediat inferior din cadrul Curții de Justiție care nu este resortisant al niciuneia dintre părți. Instanța de arbitraj decide ex aequo et bono. Arbitrii nu au autoritatea de a acorda daune punitive. Arbitrii convin asupra procedurilor arbitrale. Sediul instanței de arbitraj este Bruxelles, iar limba în care se desfășoară arbitrajul este engleza. Sentința arbitrală conține o motivare a acesteia și este acceptată de părți ca o hotărâre finală privind diferendul. Fiecare parte își suportă propriile cheltuielii, iar costurile comune se împart în mod egal între părți.
   Articolul 9
   Intrarea în vigoare
   (1)   Prezentul acord intră în vigoare în prima zi a primei luni după data la care părțile și-au notificat reciproc încheierea procedurilor interne necesare în acest sens.
   (2)   Prezentul acord se aplică în mod provizoriu de la data semnării sale.
   (3)   Prezentul acord rămâne în vigoare pe toată durata contribuției părții ruse la operația UE. Denunțarea prezentului acord nu afectează drepturile sau obligațiile care rezultă din executarea sa înainte de denunțare.

      Încheiat la Bruxelles la 5 noiembrie 2008 în două exemplare, fiecare dintre acestea în limbile engleză și rusă, ambele texte fiind în mod egal autentice.

            Pentru Uniunea Europeană

            Pentru Federația Rusă

   ANEXĂ
   DECLARAȚII
   menționate la articolul 2 alineatele (5) și (6) din acord
   Declarația statelor membre ale UE:
   „Statele membre ale Uniunii Europene care aplică Acțiunea comună 2007/677/PESC din 15 octombrie 2007 privind operația militară a Uniunii Europene în Republica Ciad și în Republica Centrafricană (Operația EUFOR Tchad/RCA) se vor strădui, în măsura în care sistemele lor de drept intern permit acest lucru, să renunțe la pretențiile față de Federația Rusă, precum și să le soluționeze, pe cât posibil, în caz de vătămare corporală sau deces al membrilor personalului lor sau de pagube sau pierderi aduse unor bunuri care le aparțin și care sunt utilizate de operația UE, în cazul în care vătămarea corporală, decesul, pagubele sau pierderile:

               —

               au fost cauzate de personal din Federația Rusă în timpul desfășurării activității sale în cadrul operației UE, cu excepția cazurilor de neglijență gravă sau de fapte ilicite săvârșite cu intenție; sau

               —

               au survenit în urma utilizării unor bunuri aparținând Federației Ruse, cu condiția ca respectivele bunuri să fi fost utilizate în legătură cu operația UE, cu excepția cazurilor de neglijență gravă sau de fapte ilicite săvârșite cu intenție de personalul Federației Ruse, implicat în operația UE, care a utilizat respectivele bunuri.”

         Declarația Federației Ruse:
   „Federația Rusă contribuie la operația militară a Uniunii Europene în Republica Ciad și în Republica Centrafricană (Operația EUFOR Tchad/RCA), condusă în conformitate cu Acțiunea comună 2007/677/PESC din 15 octombrie 2007, și se va strădui, în măsura în care sistemul său de drept intern permite acest lucru, să renunțe, pe cât posibil, să formuleze pretenții față de orice alt stat participant la operația militară a UE în caz de vătămare corporală sau deces al membrilor personalului său sau de pagube sau pierderi aduse unor bunuri care îi aparțin și care sunt utilizate de operația militară a UE, în cazul în care vătămarea corporală, decesul, pagubele sau pierderile:

               —

               au fost cauzate de personal în timpul desfășurării activității sale în cadrul operației UE, cu excepția cazurilor de neglijență gravă sau de fapte ilicite săvârșite cu intenție; sau

               —

               au survenit în urma utilizării unor bunuri aparținând statelor participante la operația UE, cu condiția ca respectivele bunuri să fi fost utilizate în legătură cu operația, cu excepția cazurilor de neglijență gravă sau de fapte ilicite săvârșite cu intenție de personalul operației UE, care a utilizat respectivele bunuri.”


title: Decizia (UE) 2016/1522 a Parlamentului European din 28 aprilie 2016 privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2014

text:
               14.9.2016

               RO

               Jurnalul Oficial al Uniunii Europene

               L 246/252

         DECIZIA (UE) 2016/1522 A PARLAMENTULUI EUROPEAN
   din 28 aprilie 2016
   privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2014
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Siguranța Alimentară pentru exercițiul financiar 2014,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2014, însoțit de răspunsul autorității (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a autorității în ceea ce privește execuția bugetară pentru exercițiul financiar 2014 (05584/2016 – C8-0074/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (4), în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A8-0086/2016),

               1.

               acordă directorului executiv al Autorității Europene pentru Siguranța Alimentară descărcarea de gestiune pentru execuția bugetului autorității aferent exercițiului financiar 2014;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 409, 9.12.2015, p. 160.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 31, 1.2.2002, p. 1.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: 2009/896/CE: Decizia Consiliului din 30 noiembrie 2009 privind încheierea Acordului dintre Comunitatea Europeană și Antigua și Barbuda privind exonerarea de obligația de a deține viză de scurtă ședere

text:
               8.12.2009

               RO

               Jurnalul Oficial al Uniunii Europene

               L 321/38

         DECIZIA CONSILIULUI
   din 30 noiembrie 2009
   privind încheierea Acordului dintre Comunitatea Europeană și Antigua și Barbuda privind exonerarea de obligația de a deține viză de scurtă ședere
   (2009/896/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul (2) litera (b) subpunctul (i), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Comisia a negociat, în numele Comunității Europene, un acord cu Antigua și Barbuda privind exonerarea de obligația de a deține viză de scurtă ședere (denumit în continuare „acordul”).

               (2)

               Acordul a fost semnat, în numele Comunității, la 28 mai 2009 și a fost aplicat cu titlu provizoriu de la data respectivă, sub rezerva încheierii sale la o dată ulterioară, în conformitate cu Decizia 2009/478/CE a Consiliului (2).

               (3)

               Acordul ar trebui aprobat.

               (4)

               Prin acord se instituie un comitet mixt de gestionare a acordului, care ar trebui să-și adopte regulamentul de procedură. Este necesar să se prevadă o procedură simplificată pentru stabilirea poziției Comunității privind adoptarea respectivului regulament de procedură.

               (5)

               În conformitate cu articolele 1și 2 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, și fără a aduce atingere articolului 4 din respectivul protocol, respectivele state membre nu participă la adoptarea prezentei decizii care, prin urmare, nu li se aplică și nu prevede obligații pentru acestea,

         DECIDE:
   Articolul 1
   Acordul între Comunitatea Europeană și Antigua și Barbuda privind exonerarea de obligația de a deține viză de scurtă ședere (3) se aprobă, prin prezenta decizie, în numele Comunității.
   Articolul 2
   Președintele Consiliului efectuează notificarea prevăzută la articolul 8 alineatul (1) din acord (4).
   Articolul 3
   Comunitatea este reprezentată de către Comisie, care este asistată de experți ai statelor membre, în cadrul Comitetului mixt de experți instituit prin articolul 6 din acord.
   Articolul 4
   După consultarea unui comitet special desemnat de Consiliu, Comisia stabilește poziția Comunității în cadrul Comitetului mixt de experți în ceea ce privește adoptarea regulamentului de procedură al acestuia, astfel cum se prevede la articolul 6 alineatul (4) din acord.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 30 noiembrie 2009.

            Pentru Consiliu

            Președintele

         B. ASK

      (1)  Avizul din 20 octombrie 2009 (nepublicat încă în Jurnalul Oficial).

      (2)  JO L 169, 30.6.2009, p. 1.

      (3)  Textul acordului se găsește în JO L 169, 30.6.2009, p. 3.

      (4)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.


title: Decizia (UE) 2015/1695 a Parlamentului European din 29 aprilie 2015 privind descărcarea de gestiune pentru execuția bugetului întreprinderii comune Clean Sky aferent exercițiului financiar 2013

text:
               30.9.2015

               RO

               Jurnalul Oficial al Uniunii Europene

               L 255/371

      DECIZIA (UE) 2015/1695 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului întreprinderii comune Clean Sky aferent exercițiului financiar 2013
      PARLAMENTUL EUROPEAN,

                  —

                  având în vedere conturile anuale finale ale întreprinderii comune Clean Sky pentru exercițiul financiar 2013,

                  —

                  având în vedere Raportul Curții de Conturi privind conturile anuale ale întreprinderii comune Clean Sky pentru exercițiul financiar 2013, însoțit de răspunsurile întreprinderii comune (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2013, în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2013 (05306/2015 – C8-0049/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 209,

                  —

                  având în vedere Regulamentul (CE) nr. 71/2008 al Consiliului din 20 decembrie 2007 privind înființarea întreprinderii comune Clean Sky (5),

                  —

                  având în vedere Regulamentul (UE) nr. 558/2014 al Consiliului din 6 mai 2014 privind înființarea întreprinderii comune Clean Sky 2 (6), în special articolul 1 alineatul (2) și articolul 12,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (7),

                  —

                  având în vedere Regulamentul delegat (UE) nr. 110/2014 al Comisiei din 30 septembrie 2013 privind Regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (8),

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar (A8-0107/2015),

         1.

            acordă directorului executiv al întreprinderii comune Clean Sky 2 descărcarea de gestiune pentru execuția bugetului întreprinderii comune Clean Sky aferent exercițiului financiar 2013;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al întreprinderii comune Clean Sky 2, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 452, 16.12.2014, p. 17.

         (2)  JO C 452, 16.12.2014, p. 18.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 30, 4.2.2008, p. 1.

         (6)  JO L 169, 7.6.2014, p. 77.

         (7)  JO L 357, 31.12.2002, p. 72.

         (8)  JO L 38, 7.2.2014, p. 2.


title: Decizia Consiliului și a Comisiei din 10 aprilie 1995 privind încheierea Acordului dintre Comunitățile Europene și Guvernul Statelor Unite ale Americii privind aplicarea legislației acestora în domeniul concurenței

text:
               08/Volumul 01

               RO

               Jurnalul Ofícial al Uniunii Europene

               29

         31995D0145

               L 095/45

               JURNALUL OFÍCIAL AL UNIUNII EUROPENE

      DECIZIA CONSILIULUI ȘI A COMISIEI

   din 10 aprilie 1995
   privind încheierea Acordului dintre Comunitățile Europene și Guvernul Statelor Unite ale Americii privind aplicarea legislației acestora în domeniul concurenței
   (95/145/CE, CECO)
   CONSILIUL UNIUNII EUROPENE,
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene, în special articolele 87 și 235 coroborate cu articolul 228 alineatul (3) primul paragraf,
   având în vedere Tratatul de instituire a Comunității Europene a Cărbunelui și Oțelului, în special articolele 65 și 66,
   având în vedere propunerea Comisiei,
   având în vedere avizul Parlamentului European (1),
   întrucât se impune invocarea articolului 235 din Tratatul de instituire a Comunității Europene datorită includerii în textul acordului a fuziunilor și achizițiilor reglementate de Regulamentul (CEE) nr. 4064/89 al Consiliului din 21 decembrie 1989 privind controlul concentrărilor economice între întreprinderi (2), care se bazează în principal pe articolul 235;
   întrucât, dată fiind amploarea internațională tot mai pronunțată a problemelor legate de concurență, trebuie consolidată cooperarea internațională în acest domeniu;
   întrucât, în acest sens, Comisia a negociat un acord cu Guvernul Statelor Unite ale Americii privind aplicarea regulilor de concurență ale Comunităților Europene și ale Statelor Unite ale Americii;
   întrucât trebuie aprobat acest acord, inclusiv schimbul de scrisori interpretative,
   DECID:
   Articolul 1
   Acordul dintre Comunitățile Europene și Guvernul Statelor Unite ale Americii privind aplicarea legislației acestora în domeniul concurenței, inclusiv schimbul de scrisori interpretative, se aprobă în numele Comunității Europene și al Comunității Europene a Cărbunelui și Oțelului.
   Textele acordului și ale schimbului de scrisori interpretative, redactate în limba engleză, se anexează la prezenta decizie.
   Articolul 2
   Acordul se aplică de la 23 septembrie 1991.
   Articolul 3
   Președintele Consiliului este autorizat să numească persoana împuternicită (persoanele împuternicite) să notifice Guvernului Statelor Unite ale Americii aprobarea acordului în numele Comunității Europene și să semneze schimbul de scrisori interpretative.
   Comisia numește persoana împuternicită (persoanele împuternicite) să notifice Guvernului Statelor Unite ale Americii aprobarea acordului în numele Comunității Europene a Cărbunelui și Oțelului și să semneze schimbul de scrisori interpretative.

      Adoptată la Luxemburg, 10 aprilie 1995.

            Pentru Consiliu

            Președintele

         J. PUECH

            Pentru Comisie

         J. SANTER

            Președintele

      (1)  Aviz emis la 20 ianuarie 1995 (JO C 43, 20.2.1995) și 17 martie 1995 (JO C 89, 10.4.1995).

      (2)  JO L 395, 30.12.1989, p. 1 (versiune rectificată: JO L 257, 21.9.1990, p. 13).


title: Decizia Consiliului din 17 iulie 1995 privind încheierea de către Comunitatea Europeană a Acordului interimar privind comerțul și aspectele legate de comerț dintre Comunitatea Europeană, Comunitatea Europeană a Cărbunelui și Oțelului și Comunitatea Europeană a Energiei Atomice, pe de o parte, și Federația Rusă, pe de altă parte

text:
Anunţ juridic important

|

31995D0414

Jurnalul Oficial L 247 , 13/10/1995 p. 0001 - 0001 ediţie specială în limba cehă capitol 11 volum 23 p. 129  - 129 ediţie specială în limba estonă capitol 11 volum 23 p. 129  - 129 ediţie specială în limba maghiară capitol 11 volum 23 p. 129  - 129 ediţie specială în limba lituaniană capitol 11 volum 23 p. 129  - 129 LV.ES capitol 11 volum 23 p. 129  - 129 MT.ES capitol 11 volum 23 p. 129  - 129 PL.ES capitol 11 volum 23 p. 129  - 129 SK.ES capitol 11 volum 23 p. 129  - 129 ediţie specială în limba slovenă capitol 11 volum 23 p. 129  - 129

		19950717Decizia Consiliuluidin 17 iulie 1995privind încheierea de către Comunitatea Europeană a Acordului interimar privind comerțul și aspectele legate de comerț dintre Comunitatea Europeană, Comunitatea Europeană a Cărbunelui și Oțelului și Comunitatea Europeană a Energiei Atomice, pe de o parte, și Federația Rusă, pe de altă parte(95/414/CE)CONSILIUL UNIUNII EUROPENE,având în vedere Tratatul de instituire a Comunității Economice Europene, în special articolul 113, coroborat cu articolul 228 alineatul (2) prima teză,având în vedere propunerea Comisiei,întrucât, în așteptarea intrării în vigoare a Acordului de parteneriat și cooperare dintre Comunitățile Europene și statele membre, pe de o parte, și Federația Rusă, pe de altă parte, semnat la Corfu la 24 iunie 1994, trebuie aprobat, în numele Comunității Europene, Acordul interimar privind comerțul și aspectele legate de comerț dintre Comunitatea Europeană, Comunitatea Europeană a Cărbunelui și Oțelului și Comunitatea Europeană a Energiei Atomice, pe de o parte, și Federația Rusă, pe de altă parte, semnat la 29 decembrie 1994,DECIDE:Articolul 1Acordul interimar privind comerțul și aspectele legate de comerț dintre Comunitatea Europeană, Comunitatea Europeană a Cărbunelui și Oțelului și Comunitatea Europeană a Energiei Atomice, pe de o parte, și Federația Rusă, pe de altă parte, împreună cu cele două protocoale și declarațiile aferente, se aprobă în numele Comunității.Textul acordului interimar este atașat la prezentul regulament.Articolul 2Președintele Consiliului este autorizat să desemneze persoanele împuternicite să semneze acordul interimar [1].Articolul 3Președintele Consiliului transmite notificarea prevăzută la articolul 36 din acordul interimar, în numele Comunității Europene.Adoptată la Bruxelles, 17 iulie 1995.Pentru ConsiliuPreședinteleJ. Solana[1] Data intrării în vigoare a acordului va fi publicată în Jurnalul Oficial al Comunităților Europene de către Secretariatul General al Consiliului.--------------------------------------------------


title: 2012/311/UE: Decizia Consiliului din 7 iunie 2012 privind poziția care urmează să fie adoptată de Uniunea Europeană în cadrul Comitetului pentru ajutor alimentar cu privire la prelungirea valabilității Convenției privind ajutorul alimentar din 1999

text:
               19.6.2012

               RO

               Jurnalul Oficial al Uniunii Europene

               L 158/1

         DECIZIA CONSILIULUI
   din 7 iunie 2012
   privind poziția care urmează să fie adoptată de Uniunea Europeană în cadrul Comitetului pentru ajutor alimentar cu privire la prelungirea valabilității Convenției privind ajutorul alimentar din 1999
   (2012/311/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 214 alineatul (4), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Convenția privind ajutorul alimentar din 1999 (denumită în continuare „FAC”) a fost încheiată de către Comunitatea Europeană prin Decizia 2000/421/CE a Consiliului (1) și valabilitatea sa a fost prelungită printr-o serie de decizii ale Comitetului pentru ajutor alimentar.

               (2)

               Actuala FAC expiră la 30 iunie 2012, iar chestiunea posibilei prelungirii a valabilității acesteia va fi abordată la reuniunea Comitetului pentru ajutor alimentar din iunie 2012.

               (3)

               În temeiul articolului XXV litera (b) din FAC, prelungirea valabilității acesteia este posibilă sub rezerva rămânerii în vigoare a Convenției privind comerțul cu cereale din 1995. La 6 iunie 2011, Consiliul internațional al cerealelor a hotărât prelungirea până la 30 iunie 2013 a valabilității Convenției privind comerțul cu cereale din 1995.

               (4)

               În cadrul celei de a 103-a reuniuni a Comitetului pentru ajutor alimentar din 14 decembrie 2010, membrii acestuia au convenit să înceapă procesul oficial de renegociere a FAC printr-o serie de runde de negocieri.

               (5)

               Dat fiind că noua Convenție privind asistența alimentară, care va succeda FAC, intră în vigoare la 1 ianuarie 2013, există un interval de șase luni între momentul în care FAC expiră și momentul intrării în vigoare a noii Convenții privind asistența alimentară.

               (6)

               În cadrul celei de a 105-a reuniuni a Comitetului pentru ajutor alimentar din 30 noiembrie 2011, părțile la FAC au convenit că ar trebui evitată o suprapunere cu noua Convenție privind asistența alimentară și că existența unui interval de șase luni este așadar preferabilă prelungirii FAC.

               (7)

               Prin urmare, Comisia Europeană, care reprezintă Uniunea Europeană în cadrul Comitetului pentru ajutor alimentar, ar trebui autorizată să se opună ajungerii la un consens în cadrul Comitetului pentru ajutor alimentar în favoarea unei prelungiri,

         ADOPTĂ PREZENTA DECIZIE:
   Articolul 1
   Poziția Uniunii Europene în cadrul Comitetului pentru ajutor alimentar este de a se opune unui consens în cadrul Comitetului pentru ajutor alimentar, în temeiul regulii 13 din Regulamentul de procedură al Comitetului pentru ajutor alimentar, în favoarea prelungirii valabilității Convenției privind ajutorul alimentar.
   Articolul 2
   Comisia este autorizată prin prezenta decizie să exprime această poziție în cadrul Comitetului pentru ajutor alimentar.
   Articolul 3
   Prezenta decizie intră în vigoare la data adoptării.

      Adoptată la Luxemburg, 7 iunie 2012.

            Pentru Consiliu

            Președintele

         M. BØDSKOV

      (1)  JO L 163, 4.7.2000, p. 37.


title: 2012/434/UE: Decizia Consiliului din 24 iulie 2012 privind încheierea Acordului sub formă de schimb de scrisori între Uniunea Europeană și guvernul Federației Ruse cu privire la menținerea angajamentelor privind comerțul cu servicii din acordul actual de parteneriat și cooperare UE-Rusia

text:
               27.7.2012

               RO

               Jurnalul Oficial al Uniunii Europene

               L 200/1

         DECIZIA CONSILIULUI
   din 24 iulie 2012
   privind încheierea Acordului sub formă de schimb de scrisori între Uniunea Europeană și guvernul Federației Ruse cu privire la menținerea angajamentelor privind comerțul cu servicii din acordul actual de parteneriat și cooperare UE-Rusia
   (2012/434/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4) primul paragraf, coroborate cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               În conformitate cu Decizia 2012/107/UE (1) a Consiliului, Acordul sub formă de schimb de scrisori între Uniunea Europeană și guvernul Federației Ruse cu privire la menținerea angajamentelor privind comerțul cu servicii din acordul actual de parteneriat și cooperare UE-Rusia („acordul”) a fost semnat la 16 decembrie 2011, sub rezerva încheierii sale.

               (2)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Acordul sub formă de schimb de scrisori între Uniunea Europeană și guvernul Federației Ruse cu privire la menținerea angajamentelor privind comerțul cu servicii conținute în acordul actual de parteneriat și cooperare UE-Rusia este aprobat în numele Uniunii (2).
   Articolul 2
   Președintele Consiliului desemnează persoana (persoanele) împuternicită (împuternicite) să procedeze, în numele Uniunii, la notificarea prevăzută în acord prin care se exprimă consimțământul Uniunii de a-și asuma obligații în temeiul acordului (3).
   Articolul 3
   Prezenta decizie intră în vigoare la data adoptării.

      Adoptată la Bruxelles, 24 iulie 2012.

            Pentru Consiliu

            Președintele

         A. D. MAVROYIANNIS

      (1)  JO L 57, 29.2.2012, p. 43.

      (2)  Acordul a fost publicat în JO L 57, 29.2.2012, p. 44, împreună cu decizia de semnare.

      (3)  Data intrării în vigoare a acordului se publică în Jurnalul Oficial al Uniunii Europene de către Secretariatul General al Consiliului.